sukhrobnurali/uzbek-legal-corpus huggingface dataset:
Respublikada ot sportining markaziy bazasini yanada rivojlantirish chora-tadbirlari toʻgʻrisida
(resolution, 2021-02-22)

Respublikada ot sportini yanada ommalashtirish hamda Toshkent shahridagi markaziy ippodromni modernizatsiyalash maqsadida Vazirlar Mahkamasi qaror qiladi: 1. Oʻzbekiston Respublikasi Madaniyat va sport ishlari vazirligi, Oʻzbekiston ot sporti federatsiyasi va Toshkent shahar hokimligining “Markaziy ippodrom” ochiq aksiyadorlik jamiyati ippodrom kompleksini, uni 2012-yilning uchinchi choragida foydalanishga topshirgan holda rekonstruksiya qilish toʻgʻrisidagi taklifiga rozilik berilsin. 2. Oʻzbekiston Respublikasi Madaniyat va sport ishlari vazirligi loyihalashtirish yuzasidan texnik topshiriqni belgilangan tartibda tasdiqlasin. 3. “Markaziy ippodrom” ochiq aksiyadorlik jamiyati ippodrom kompleksini loyihalashtirish va qurish boʻyicha: “Markaziy ippodrom” ochiq aksiyadorlik jamiyati — buyurtmachi; “Nomdor Dizayn Servis” masʼuliyati cheklangan jamiyat — bosh loyihalashtirish tashkiloti; “Global Stroy Invest” masʼuliyati cheklangan jamiyat —– bosh pudrat tashkiloti etib belgilanganligi maʼlumot uchun qabul qilinsin. 4. Obyektning loyiha-smeta hujjatlarini (ish loyihasini) bir bosqichli tartibda ishlab chiqishga, shuningdek obyektda qurilish-montaj ishlarini 2011-yil 20-dekabrgacha loyihalashtirish bilan bir paytda olib borishga, istisno tariqasida, ruxsat berilsin. 5. Oʻzbekiston Respublikasi Iqtisodiyot vazirligi va Moliya vazirligi 2012-yilgi Investitsiya dasturini shakllantirishda “Markaziy ippodrom” ochiq aksiyadorlik jamiyati obyektlarini qurish va rekonstruksiya qilishga aksiyalarning qoʻshimcha emissiyasidan tushadigan mablagʻlar hisobiga kapital qoʻyilmalar limitlarini nazarda tutsinlar. 6. Oʻzbekiston Respublikasi Davlat arxitektura va qurilish qoʻmitasi belgilangan tartibda loyiha-smeta hujjatlarining ekspertizadan oʻtkazilishini taʼminlasin hamda qurilish-montaj ishlarini amalga oshirishning sifati ustidan nazorat oʻrnatsin. 7. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari A.N. Aripov zimmasiga yuklansin.
Xalqaro shartnomani tasdiqlash toʻgʻrisida
(resolution, 2011-11-25)

1. Shanxay hamkorlik tashkilotiga aʼzo davlatlar hukumatlari oʻrtasida 2009-yil 16-iyun kuni Yekaturinburg shahrida imzolangan Xalqaro axborot xavfsizligini taʼminlash sohasida hamkorlik toʻgʻrisida Bitim tasdiqlansin. 2. Oʻzbekiston aloqa va axborotlashtirish agentligi, Oʻzbekiston Respublikasi Milliy xavfsizlik xizmati, Ichki ishlar vazirligi, Mudofaa vazirligi va Bosh prokuratura mazkur xalqaro shartnomani amalga oshirilishi uchun masʼul boʻlgan vakolatli organlar etib belgilansin. 3. Oʻzbekiston Respublikasi Tashqi ishlar vazirligi Oʻzbekiston Respublikasi tomonidan mazkur xalqaro shartnoma kuchga kirishi uchun zarur boʻlgan ichki davlat tartib-qoidalari bajarilgani va mazkur xalqaro shartnomani amalga oshirish uchun masʼul boʻlgan vakolatli organlar tayinlangani toʻgʻrisida depozitariyga tegishli bildirishnomani yoʻllasin. 4. Oʻzbekiston Respublikasi Vazirlar Mahkamasi hamda tegishli vazirlik va idoralar rahbarlari ushbu xalqaro shartnoma kuchga kirgandan keyin belgilangan tartibda Oʻzbekiston Respublikasining majburiyatlari bajarilishi ustidan nazoratni taʼminlasinlar. 5. Mazkur qarorning ijrosini nazorat qilish Oʻzbekiston Respublikasining Bosh vaziri Sh.M. Mirziyoyev va Oʻzbekiston Respublikasi Prezidenti huzuridagi Milliy xavfsizlik kengashi kotibi M.I. Atayev zimmasiga yuklansin.
XALQARO SHARTNOMANI TASDIQLASH TOʻGʻRISIDA
(resolution, 2022-03-18)

1. MDHga aʼzo davlatlar hukumat rahbarlari Kengashining yigʻilishida davlatlararo axborot almashinuvini tashkil etish hamda mualliflik huquqi va turdosh huquqlar maʼlumotlari milliy bazasini shakllantirish boʻyicha hamkorlik toʻgʻrisida 2009-yil 20-noyabrda Yalta shahrida imzolangan Bitim tasdiqlansin. 2. Oʻzbekiston Respublikasi Adliya vazirligi Bitimni amalga oshirishda masʼul boʻlgan vakolatli organ etib belgilansin. 3. Oʻzbekiston Respublikasi Tashqi ishlar vazirligi Oʻzbekiston Respublikasi tomonidan mazkur xalqaro shartnoma kuchga kirishi uchun zarur boʻlgan ichki davlat tartib-qoidalari bajarilgani haqida va Bitimni amalga oshirishda masʼul boʻlgan vakolatli organ toʻgʻrisida depozitariyga tegishli bildirishnoma yoʻllasin. 4. Oʻzbekiston Respublikasi Vazirlar Mahkamasi hamda tegishli vazirlik va idoralar rahbarlari ushbu xalqaro shartnoma kuchga kirgandan keyin belgilangan tartibda Oʻzbekiston Respublikasining majburiyatlari bajarilishi ustidan nazoratni taʼminlasinlar. 5. Mazkur qarorning ijrosini nazorat qilish Oʻzbekiston Respublikasining Bosh vaziri Sh.M. Mirziyoyev zimmasiga yuklansin.
“OʻZBEKISTON-YI” HAMKORLIK KENGAShINING 10-MAJLISI DAVOMIDA ERIShILGAN AHDLAShUVLARNI AMALGA OShIRISh ChORA-TADBIRLARI TOʻGʻRISIDA
(resolution, 2021-02-22)

2011-yil 14-noyabrda Bryussel shahrida “Oʻzbekiston — YI” hamkorlik Kengashining 10-majlisi davomida erishilgan Oʻzbekiston Respublikasi bilan Yevropa Ittifoqi oʻrtasidagi oʻzaro foydali hamkorlikni rivojlantirish boʻyicha ikki tomonlama ahdlashuvlar oʻz vaqtida va samarali amalga oshirilishini taʼminlash maqsadida Vazirlar Mahkamasi qaror qiladi: 1. 2011-yil 14-noyabrda Bryussel shahrida “Oʻzbekiston — YI” hamkorlik Kengashining 10-majlisi davomida erishilgan ahdlashuvlarni amalga oshirish chora-tadbirlari dasturi ilovaga* muvofiq tasdiqlansin. 2. Tegishli vazirliklar va idoralarning Dasturni bajarish boʻyicha faoliyatini muvofiqlashtirish Oʻzbekiston Respublikasi Tashqi ishlar vazirligiga yuklansin. 3. Vazirliklar va idoralar rahbarlari Chora-tadbirlar dasturida nazarda tutilgan bandlar oʻz vaqtida va sifatli bajarilishini taʼminlasinlar, ularning bajarilishi toʻgʻrisida yilning har choragida Oʻzbekiston Respublikasi Tashqi ishlar vazirligiga axborot taqdim etsinlar. 4. Oʻzbekiston Respublikasi Tashqi ishlar vazirligi ushbu qaror bilan tasdiqlangan Chora-tadbirlar dasturining bajarilishi toʻgʻrisida umumlashtirilgan axborotni yilning har choragida Oʻzbekiston Respublikasi Vazirlar Mahkamasiga taqdim etsin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari R.S. Azimov va Oʻzbekiston Respublikasi Bosh vazirining oʻrinbosari E.M. Gʻaniyev zimmasiga yuklansin.
Xalqaro taraqqiyot assotsiatssiyasining ustav kapitalidagi qoʻshimcha aksiyalarga Oʻzbekiston Respublikasining obunasi toʻgʻrisida
(resolution, 2011-11-22)

Xalqaro Taraqqiyot Assotsiatsiyasi (XTA) bilan hamkorlikni kengaytirish, shuningdek, uning koʻpayishi munosabati bilan XTA ustav kapitalidagi Oʻzbekiston Respublikasining dastlabki ulushini saqlab qolish maqsadida: 1. XTA Boshqaruvchilar kengashi XTAning ustav kapitalini koʻpaytirish va XTAga aʼzo mamlakatlarning XTA ustav kapitalidagi ulushlarini saqlab qolish uchun qoʻshimcha aksiyalarga obuna boʻlishini tashkil etish toʻgʻrisida qaror qabul qilganligi maʼlumot uchun qabul qilinsin. 2. Oʻzbekiston Respublikasi Iqtisodiyot vazirligi, Moliya vazirligi va Markaziy bankining XTA ustav fondidagi 8 157 dona, shu jumladan har bir aksiyaning nominal qiymati 25 AQSH dollari boʻlgan 2357 dona toʻlangan aksiyalar va 5,8 ming dona bepul aʼzolik badallari uchun Oʻzbekiston Respublikasining qoʻshimcha obunasi toʻgʻrisidagi taklifi maʼqullansin. 3. Oʻzbekiston Respublikasi Moliya vaziriga Oʻzbekiston Respublikasining XTA ustav kapitalidagi qoʻshimcha ulushlarni sotib olish niyati toʻgʻrisidagi yozma majburiyatni Oʻzbekiston Respublikasi nomidan imzolash huquqi berilsin. 4. Belgilansinki, XTA ustav kapitalidagi toʻlangan 2 357 dona aksiyalar qiymatini toʻlash Oʻzbekiston Respublikasi Markaziy banki tomonidan Oʻzbekiston Respublikasi Markaziy bankidagi XTAning qimmatli qogʻozlari hisobvaragʻiga joylashtirilgan milliy valyutadagi oʻtkazilmaydigan veksellarni chiqarish yoʻli bilan amalga oshiriladi. 5. Oʻzbekiston Respublikasi Markaziy banki obuna hujjati taqdim etilganidan keyin 31 kun davomida 58 925 AQSH dollari ekvivalentidagi milliy valyutadagi foizsiz hisoblangan veksellarni muomalaga chiqaradi va ularni Oʻzbekiston Respublikasi Markaziy bankidagi XTAning qimmatli qogʻozlar hisobvaragʻiga joylashtiradi. 6. Oʻzbekiston Respublikasi Iqtisodiyot vazirligi: Oʻzbekiston Respublikasi nomidan XTA ustav fondidagi qoʻshimcha ulushlarga obuna boʻlish toʻgʻrisidagi hujjatning oʻz vaqtida taqdim etilishini taʼminlasin; Oʻzbekiston Respublikasi Markaziy bankidagi XTAning qimmatli qogʻozlari hisobvaragʻiga oʻtkazilmaydigan foizsiz veksellarni chiqarish va joylashtirish toʻgʻrisida MDHni xabardor qilsin. 7. Mazkur qarorning ijrosini nazorat qilish Oʻzbekiston Respublikasi Bosh vazirining birinchi oʻrinbosari R.S. Azimov zimmasiga yuklatilsin.
QIMMATLI QOGʻOZLAR BOZORI PROFESSIONAL IShTIROKChISINING IChKI NAZORATI TOʻGʻRISIDAGI NIZOMGA OʻZGARTIRIShLAR KIRITISh HAQIDA
(order, 2011-11-17)

Oʻzbekiston Respublikasining “Qimmatli qogʻozlar bozori toʻgʻrisida”gi Qonuni (Oʻzbekiston Respublikasi qonun hujjatlari toʻplami, 2008-y., 29-30-son, 278-modda) va Oʻzbekiston Respublikasi Vazirlar Mahkamasining 1996-yil 30-martdagi 126-son qarori bilan tasdiqlangan Oʻzbekiston Respublikasi Davlat mulki qoʻmitasi huzuridagi Qimmatli qogʻozlar bozori faoliyatini muvofiqlashtirish va nazorat qilish markazi toʻgʻrisidagi nizomga (Oʻzbekiston Respublikasi Hukumatining qarorlari toʻplami, 1996-y., 3-son, 11-modda) muvofiq buyuraman: 1. Oʻzbekiston Respublikasi Davlat mulki qoʻmitasi huzuridagi Qimmatli qogʻozlar bozori faoliyatini muvofiqlashtirish va nazorat qilish markazi bosh direktorining 2008-yil 29-noyabrdagi 2008-41-son buyrugʻi bilan tasdiqlangan Qimmatli qogʻozlar bozori professional ishtirokchisining ichki nazorati toʻgʻrisidagi nizomning (roʻyxat raqami 1899, 2009-yil 6-fevral) (Oʻzbekiston Respublikasi qonun hujjatlari toʻplami, 2009-y., 6-son, 66-modda) 2-bandida: birinchi xatboshisidan “qimmatli qogʻozlar bozorini tartibga solish boʻyicha vakolatli davlat organi bilan kelishilgan holda” degan soʻzlar chiqarib tashlansin; uchinchi xatboshi chiqarib tashlansin. 2. Mazkur buyruq Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi.
“PENSIYA HUJJATLARINING ShAKLLARI VA ULARNI TOʻLDIRISh QOIDALARI HAMDA PENSIONERLAR YIGʻMAJILDINI RASMIYLAShTIRISh VA YURITISh TARTIBI HAQIDAGI YOʻRIQNOMANI TASDIQLASh TOʻGʻRISIDA”GI BUYRUQNI OʻZ KUChINI YOʻQOTGAN DEB TOPISh TOʻGʻRISIDA
(order, 2011-11-17)

Oʻzbekiston Respublikasi Prezidentining 2009-yil 30-dekabrdagi PF-4161-son “Fuqarolarning pensiya taʼminoti tizimini yanada takomillashtirish chora-tadbirlari toʻgʻrisida”gi Farmoniga (Oʻzbekiston Respublikasi qonun hujjatlari toʻplami, 2009-y., 52-son, 559-modda) va Oʻzbekiston Respublikasi Prezidentining 2009-yil 30-dekabrdagi PQ-1251-son “Oʻzbekiston Respublikasi Mehnat va aholini ijtimoiy muhofaza qilish vazirligi tuzilmasini takomillashtirish chora-tadbirlari toʻgʻrisida”gi qaroriga (Oʻzbekiston Respublikasi qonun hujjatlari toʻplami, 2009-y., 52-son, 562-modda) muvofiq buyuraman: 1. Oʻzbekiston Respublikasi mehnat va aholini ijtimoiy muhofaza qilish vazirining 2007-yil 23-iyuldagi 118-son “Pensiya hujjatlarining shakllari va ularni toʻldirish qoidalari hamda pensionerlar yigʻmajildini rasmiylashtirish va yuritish tartibi haqidagi yoʻriqnomani tasdiqlash toʻgʻrisida”gi buyrugʻi (roʻyxat raqami 1710, 2007-yil 3-sentabr) (Oʻzbekiston Respublikasi qonun hujjatlari toʻplami, 2007-y., 35-36-son, 368-modda) oʻz kuchini yoʻqotgan deb hisoblansin. 2. Mazkur buyruq Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi
UY-JOY-KOMMUNAL XIZMATLAR HAQINI TOʻLASH BOʻYICHA KOMPENSATSIYA PUL TOʻLOVLARINING MEXANIZMI TOʻGʻRISIDAGI NIZOMGA OʻZGARTIRISH KIRITISH HAQIDA
(order, 2026-01-20)

Oʻzbekiston Respublikasi Vazirlar Mahkamasining 2011-yil 8-sentabrdagi 252-son “Davlat pensiyalarini tayinlash va toʻlash tartibini yanada takomillashtirishga yoʻnaltirilgan normativ-huquqiy hujjatlarni tasdiqlash toʻgʻrisida”gi qaroriga (Oʻzbekiston Respublikasi qonun hujjatlari toʻplami, 2011-y., 37-son, 377-modda) muvofiq buyuraman: 1. Oʻzbekiston Respublikasi moliya vazirining 2010-yil 30-noyabrdagi 102-son buyrugʻi (roʻyxat raqami 2175, 2010-yil 30-dekabr) (Oʻzbekiston Respublikasi qonun hujjatlari toʻplami, 2010-y., 52-son, 531-modda) bilan tasdiqlangan “Uy-joy-kommunal xizmatlar haqini toʻlash boʻyicha kompensatsiya pul toʻlovlarining mexanizmi toʻgʻrisida”gi nizomning 1-bandi “b” kichik bandining birinchi xatboshisi quyidagi tahrirda bayon qilinsin: “b) 1941 — 1945-yillardagi ikkinchi jahon urushi nogironlari, qatnashchilari va ularga tenglashtirilgan shaxslar, 1941 — 1945-yillardagi ikkinchi jahon urushida halok boʻlgan harbiy xizmatchilarning oilalari va vafot etgan nogironlarining xotinlari. Urush nogironlari va qatnashchilariga tenglashtirilgan shaxslar doirasi Oʻzbekiston Respublikasi Vazirlar Mahkamasining 2011-yil 8-sentabrdagi 252-son qarori (Oʻzbekiston Respublikasi qonun hujjatlari toʻplami, 2011-y., 37-son, 377-modda) bilan tasdiqlangan Davlat pensiyalarini tayinlash va toʻlash tartibi toʻgʻrisidagi nizomga 1 va 2-son ilovalari bilan belgilangan”. 2. Mazkur buyruq Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi.
“Mevasabzavottayorlovsavdo” hududidiy ixtisoslashtirilgan jamoalarini tugatish chora-tadbirlari toʻgʻrisida
(resolution, 2016-09-26)

Meva-sabzavot mahsulotlarini tayyorlash, saqlash va ulgurji sotish tizimida boshqaruv tuzilmasini yanada optimallashtirish, samarasiz, byurokratik vositachilik tuzilmalariga barham berish, respublika aholisini meva-sabzavot mahsulotlari bilan barqaror taʼminlashning bozor mexanizmlarini mustahkamlash va rivojlantirish maqsadida: 2. Qoraqalpogʻiston Respublikasi Vazirlar Kengashi va viloyatlar hokimliklarining, taʼsischi korxonalarning “Mevasabzavottayorlovsavdo” meva-sabzavot va kartoshkani tayyorlash, saqlash va ulgurji savdosi boʻyicha hududiy ixtisoslashtirilgan korxonalarni tugatish toʻgʻrisidagi taklifiga rozilik berilsin. 3. Qoraqalpogʻiston Respublikasi Vazirlar Kengashi va viloyat hokimiyatlari tegishli tijorat banklari hamda manfaatdor korxona va tashkilotlar bilan birgalikda bir hafta muddatda tugatish komissiyalarini tuzsin va amaldagi qonunchilikka muvofiq “Mevasabzavottayyorlovsavdo” hududiy ixtisoslashtirilgan kompaniyalarini tugatish boʻyicha tashkiliy-huquqiy chora-tadbirlarni amalga oshirsin. Oʻzbekiston Respublikasi Davlat soliq qoʻmitasi, Davlat mulk qoʻmitasi, Oʻzbekiston Respublikasi Monopoliyadan chiqarish davlat qoʻmitasi, Oʻzbekiston Respublikasi Davlat statistika qoʻmitasi Qoraqalpogʻiston Respublikasi Vazirlar Kengashi va viloyatlar hokimliklariga “Mevasabzavottayorlovsavdo” hududiy ixtisoslashtirilgan jamiyatlari faoliyatini tugatish boʻyicha tashkiliy masalalarni hal etishda koʻmaklashsin. 4. “Mevasabzavottayorlovsavdo” hududiy ixtisoslashtirilgan jamiyatlarini qonunchilik hujjatlarida belgilangan tartibda tugatish boʻyicha barcha ishlarni muvofiqlashtirish hamda tugatish jarayonida yuzaga keladigan tashkiliy, huquqiy, mulkiy va boshqa masalalarni tezkorlik bilan koʻrib chiqish yuzasidan qarorlar qabul qilish uchun ilovada* keltirilgan roʻyxatga muvofiq Respublika ishchi guruhi tuzilsin. Respublika ishchi guruhi (Sh.M. Mirziyoyev) tugatish komissiyalari tomonidan bir oy muddatda “Mevasabzavottayorlovsavdo” hududiy ixtisoslashtirilgan jamiyatlarini tugatish boʻyicha barcha zarur tartib-taomillarning amalga oshirilishini taʼminlasin va natijalarini 2011-yil 15-dekabrga qadar Oʻzbekiston Respublikasi Prezidenti devoniga maʼlum qilsin. 5. Oʻzbekiston Respublikasi Prezidentining 2009-yil 26-yanvardagi “Oziq-ovqat mahsulotlari ishlab chiqarishni kengaytirish va ichki bozorni toʻldirish yuzasidan qoʻshimcha chora-tadbirlar toʻgʻrisida”gi PQ-1047-son Farmonining 4-bandi va 8-bandining ikkinchi xatboshilari oʻz kuchini yoʻqotgan deb hisoblansin. 6. Mazkur qarorning ijrosini nazorat qilish Oʻzbekiston Respublikasining Bosh vaziri Sh.M. Mirziyoyev zimmasiga yuklansin.
OʻQUV MAShGʻULOTLARINI OʻTKAZGANLIK UChUN MEHNATGA SOATBAY HAQ TOʻLASh MIQDORLARINI TASDIQLASh TOʻGʻRISIDA
(resolution, 2012-01-19)

Oʻzbekiston Respublikasi Prezidentining 2011-yil 7-iyuldagi PF-4332-son “Ish haqi, pensiyalar, stipendiyalar va ijtimoiy nafaqalar miqdorini oshirish toʻgʻrisida”gi Farmoni (Oʻzbekiston Respublikasi qonun hujjatlari toʻplami, 2011-yil, 27-son, 279-modda) ijrosini taʼminlash maqsadida Oʻzbekiston Respublikasi Oliy va oʻrta maxsus taʼlim vazirligi, Xalq taʼlimi vazirligi, Mehnat va aholini ijtimoiy muhofaza qilish vazirligi qaror qiladi: 1. Oʻquv mashgʻulotlarini oʻtkazganlik uchun mehnatga soatbay haq toʻlash miqdorlari ilovaga muvofiq tasdiqlansin. 2. Oʻzbekiston Respublikasi Oliy va oʻrta maxsus taʼlim vazirligi, Xalq taʼlimi vazirligi hamda Mehnat va aholini ijtimoiy muhofaza qilish vazirligining 2010-yil 29-dekabrdagi 504, 44 va 205-QQ-son “Oʻquv mashgʻulotlarini oʻtkazganlik uchun mehnatga soatbay haq toʻlash miqdorlarini tasdiqlash toʻgʻrisida”gi qarori (roʻyxat raqami 2176, 2011-yil 5-yanvar) (Oʻzbekiston Respublikasi qonun hujjatlari toʻplami, 2011-y., 1-2-son, 10-modda) oʻz kuchini yoʻqotgan deb hisoblansin. 3. Mazkur qaror Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi. 1. Oliy va oʻrta maxsus, kasb-hunar taʼlimi va ilmiy tadqiqot muassasalarida, qayta tayyorlash va malaka oshirish muassasalarida, shuningdek oʻquv kurslarida oʻquv mashgʻulotlari oʻtkazganlik uchun mehnatga soatbay haq toʻlash miqdorlari. 2. Umumtaʼlim maktablari pedagog xodimlariga oʻtgan darsi uchun soatbay haq toʻlash miqdorlari. Mazkur oʻquv mashgʻulotlarini oʻtkazganlik uchun mehnatga soatbay haq toʻlash miqdorlari Oʻzbekiston Respublikasi Moliya vazirligi bilan kelishilgan.
“XOʻJALIK YuRITUVChI SUBYEKTLARDA TEKShIRISh OʻTKAZISh VA TEKShIRIShLARNI ROʻYXATGA OLISh KITOBINI YURITISh TARTIBI TOʻGʻRISIDAGI NIZOMNI TASDIQLASh HAQIDA”GI BUYRUQNI OʻZ KUChINI YOʻQOTGAN DEB TOPISh TOʻGʻRISIDA
(order, 2011-11-07)

Oʻzbekiston Respublikasi Prezidentining 2011-yil 23-avgustdagi PQ-1602-son “Oʻzbekiston Respublikasi Adliya vazirligi faoliyatini yanada takomillashtirish chora-tadbirlari toʻgʻrisida”gi qaroriga muvofiq buyuraman: 1. Oʻzbekiston Respublikasi adliya vazirining 2006-yil 29-dekabrdagi 213-mh-son “Xoʻjalik yurituvchi subyektlarda tekshirish oʻtkazish va Tekshirishlarni roʻyxatga olish kitobini yuritish tartibi toʻgʻrisidagi nizomni tasdiqlash haqida”gi buyrugʻi (roʻyxat raqami 1650, 2006-yil 29-dekabr) (Oʻzbekiston Respublikasi qonun hujjatlari toʻplami, 2006-y., 51-52-son, 525-modda) oʻz kuchini yoʻqotgan deb topilsin. 2. Mazkur buyruq davlat roʻyxatidan oʻtkazilsin va Idoraviy meʼyoriy hujjatlarni davlat roʻyxatidan oʻtkazish boshqarmasi (B. Boliyev) Oʻzbekiston Respublikasi vazirliklari, davlat qoʻmitalari va idoralari normativ-huquqiy hujjatlarining davlat reyestriga tegishli yozuv kiritsin. 3. Qonun hujjatlarini turkumlash va huquqiy axborot boshqarmasi (S. Nuriyev) ushbu normativ-huquqiy hujjatni oʻn kun muddat ichida barcha manfaatdor shaxslarga yetkazilishi va “Oʻzbekiston Respublikasi qonun hujjatlari toʻplami” — “Sobraniye zakonodatelstva Respubliki Uzbekistan”da nashr etilishini taʼminlasin. 4. Mazkur buyruq Kichik va xususiy tadbirkorlikni rivojlantirishni ragʻbatlantirish boʻyicha respublika muvofiqlashtiruvchi kengashi, Oʻzbekiston Respublikasi Bosh prokuraturasi, Milliy xavfsizlik xizmati, Ichki ishlar vazirligi va Davlat soliq qoʻmitasi bilan kelishilgan. 5. Mazkur buyruq davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi. 6. Mazkur buyruq ijrosini nazorat qilish vazirning birinchi oʻrinbosari E. Kanyazov zimmasiga yuklansin. Kelishilgan:
Xalqaro shartnomani qabul qilish toʻgʻrisida
(resolution, 2011-11-03)

“Oʻzbekiston Respublikasining xalqaro shartnomalari toʻgʻrisida”gi Oʻzbekiston Respublikasi Qonunining 20-moddasiga muvofiq: 1. 2003-yil 28-noyabrdagi Transchegaraviy ochiq suv oqimlari va xalqaro koʻllarni muhofaza qilish hamda foydalanish boʻyicha Konvensiyaning (Xelsinki, 1992-yil 7-mart) 25 va 26-moddalariga tuzatishlar qabul qilinsin. 2. Oʻzbekiston Respublikasi Tashqi ishlar vazirligi Oʻzbekiston Respublikasi koʻrsatib oʻtilgan tuzatishlarni qabul qilganligi toʻgʻrisida Birlashgan Millatlar Tashkiloti Kotibiyatiga bildirishnoma yuborsin. 3. Oʻzbekiston Respublikasi Vazirlar Mahkamasi hamda tegishli vazirlik va idoralarning rahbarlari ushbu tuzatishlar kuchga kirganidan keyin Oʻzbekiston Respublikasining majburiyatlari bajarilishi ustidan belgilangan tartibda nazoratni taʼminlasin. 4. Mazkur qarorning ijrosini nazorat qilish Oʻzbekiston Respublikasining Bosh vaziri Sh.M. Mirziyoyev zimmasiga yuklansin.
OʻZBEKISTON RESPUBLIKASI PREZIDENTINING FARGʻONA VILOYATIDA BOʻLGAN VAQTDAGI TOPShIRIQLARINI AMALGA OShIRIShGA DOIR TADBIRLAR REJASINI TASDIQLASh TOʻGʻRISIDA
(resolution, 2021-02-22)

Fargʻona viloyatining sanoat salohiyatini va ijtimoiy infratuzilmasini yanada rivojlantirish, aholi punktlarining arxitekturaviy qiyofasini yaxshilash va obodonlashtirishni taʼminlash, shuningdek viloyat aholisining turmush darajasini oshirish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining 2011-yil 11-oktabrda Fargʻona viloyatida boʻlgan vaqtdagi topshiriqlarini amalga oshirishga doir Tadbirlar rejasi (keyingi oʻrinlarda Tadbirlar rejasi deb ataladi) ilovaga muvofiq tasdiqlansin. 2. Oʻzbekiston Respublikasi Iqtisodiyot vazirligi, Moliya vazirligi, Fargʻona viloyati hokimligi manfaatdor vazirliklar, idoralar va xoʻjalik birlashmalari bilan birgalikda: tasdiqlangan Tadbirlar rejasining oʻz vaqtida va sifatli bajarilishini tashkil etsinlar; Tadbirlar rejasini amalga oshirishni moliyalashtirish manbalari va hajmlarini aniqlasinlar; Tadbirlar rejasining bajarilishi yuzasidan doimiy monitoring oʻrnatsinlar hamda muammoli masalalarni har oyda koʻrib chiqsinlar, ularni hal etish yuzasidan zarur tezkor va amaliy chora-tadbirlar koʻrsinlar. 3. Fargʻona viloyati hokimligi (Neʼmatov): bir hafta muddatda ushbu qarorni bajarish yuzasidan tegishli qaror qabul qilsin, unda bajarish muddatlari va bajarish uchun masʼullarni koʻrsatgan holda qarorni bajarishning kalendar jadvalini tasdiqlashni nazarda tutsin; har oyda tadbirlarning bajarilishi muhokamasini tashkil qilsin, Oʻzbekiston Respublikasi Vazirlar Mahkamasiga tegishli axborot taqdim etsin. 4. Belgilab qoʻyilsinki, tegishli vazirliklar, davlat qoʻmitalari, idoralar va Fargʻona viloyati hokimligi rahbarlari Tadbirlar rejasining bajarilishi yuzasidan shaxsan javob beradilar. 5. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari R.S. Azimov zimmasiga yuklansin.